Informasjonssikkerhet dreier seg om å forstå datasystemer og hvordan du kan utvikle eller ivareta eksisterende systemer med fokus på å beskytte seg mot fremtidens trusselbilde. Det er ikke bare ondsinnede hackere som er vår fiende, det er langt på vei også automatiserte nettverksangrep, virusormer, utdatert programvare med feil som fortsatt er i bruk eller rett og slett dårlige passord eller manglende autentisering. I tillegg finnes vinklinger til faget som fysisk sikring, social engineering («å lure folk»), opplæring, risikoanalyse, sikkerhetsledelse og sikkerhetsorganisering.
Studiet er en heltids grunnutdanning (lavere grad) med normert studietid 3 år. Omfanget er 180 studiepoeng. Studiet fører frem til graden Bachelor i informasjonssikkerhet . (På engelsk: Bachelor of Science in Information Security).
Målsettingen er å gi studentene en bred faglig plattform som danner grunnlag for videre læring og utvikling. Uteksaminerte studenter skal kunne jobbe med programvareutvikling eller systemadministrasjon med spesielt ansvar for ivaretakelse av de sikkerhetsmessige aspektene ved datasystemene. Studentene skal ha en solid grunnutdanning i informatikk med en tilhørende spissing mot informasjonssikkerhet slik at de har kunnskaper, ferdigheter og holdninger primært innenfor de teknologiske sidene ved informasjonssikkerhetsfaget, men også med en tilhørende forståelse for de økonomiske og rettslige sidene ved faget.
Målgruppen for studiet er primært elever fra videregående skole med interesse for datafag generelt og datasikkerhet spesielt. Det er ikke nødvendig med forkunnskaper utover kjennskap til vanlig bruk av datamaskin.
Studiet er hovedsakelig inndelt i 10 studiepoengsemner og alle emner er av ett semesters varighet. De første tre semestrene består primært av samme emner som de andre informatikkbaserte bachelorstudiene. De siste tre semestrene har et emne felles med de andre informatikkbaserte bachelorstudiene og to emner felles med studieretningen drift av datasystemer (på bachelor i informatikk og bachelor i ingeniørfag - data ) mens resten er spesielt for dette bachelorstudiet. Unntaket de første tre semestrene er to emner ( innføring i informasjonssikkerhet og risikohåndtering: metodikk og standarder ) i første studieår som dekker de temaene innen informasjonssikkerhetsfaget som lar seg gjennomføre uten forkunnskaper innen grunnleggende informatikk.
Det legges stor vekt på at forståelse av informasjonssikkerhet bygger på en solid grunnleggende forståelse av datasystemer generelt, derav denne oppbyggingen av studiet. Siste semester benyttes til hovedprosjekt (20 studiepoeng) samt valgfag hvor mulige valg vil være enten utvalgte emner innen informasjonssikkerhet eller øvrige valgbare emner felles med de andre informatikkbaserte bachelorstudiene.